書懷贈南陵常贊府
作者：李白
朝代：唐

paragraphs: 歲星入漢年，方朔見明主。
調笑當時人，中天謝雲雨。
一去麒麟閣，遂將朝市乖。
故交不過門，秋草日上階。
當時何特達，獨與我心諧。
置酒凌歊臺，歡娛未曾歇。
歌動白紵山，舞迴天門月。
問我心中事，爲君前致辭。
君看我才能，何似魯仲尼。
大聖猶不遇，小儒安足悲。
雲南五月中，頻喪渡瀘師。
毒草殺漢馬，張兵奪雲旗。
至今西二河，流血擁僵屍。
將無七擒略，魯女惜園葵。
咸陽天下樞，累歲人不足。
雖有數斗玉，不如一盤粟。
賴得契宰衡，持釣慰風俗。
自顧無所用，辭家方來歸。
霜驚壯士髮，淚滿逐臣衣。
以此不安席，蹉跎身世違。
終當滅衛謗，不受魯人譏。